जम्मू: जम्मू और कश्मीर के कुलगाम में सुरक्षाबलों और आतंकियों के बीच बुधवार को हुई मुठभेड़ में एक जवान शहीद, जबकि 2 जवान घायल हो गए। मुठभेड़ में 1 नागरिक की भी मौत हो गई। दक्षिण कश्मीर के कुलगाम जिले के खुदवानी इलाके में आतंकवादियों और सुरक्षा बलों के बीच बुधवार सुबह मुठभेड़ हुई। यहां दो से तीन आतंकवादियों के होने का पता चला, जिसके बाद भारतीय सेना और जम्मू-कश्मीर पुलिस ने संयुक्त रूप से ऑपरेशन को अंजाम दिया। कुलगाम और अनंतनाग जिलों में मोबाइल इंटरनेट सेवाएं निलंबित कर दी गई हैं। एहतियाती उपाय के रूप में श्रीनगर-बनिहाल मार्ग पर ट्रेन सेवाएं भी निलंबित हैं।